text: Ekspert: Hunde skal ikke deles
  04 april 2017 kl. 15.43
  Vil du være hundens bedste ven, skal du ikke gøre Fido, Trunte eller Molly til en delehund, lyder det fra ekspert.
  TV SYD bringer tirsdag aften historien om skilsmissehunden Malthe, der bor skiftevis hos sin menneskemor og -far. Selvom Malthe ifølge sin ”mor”, Rikke Riber Hansen, trives godt med at bo to uger hos hende og tre uger hos eksmanden, så advarer en adfærdskonsulent imod det.
  - Den omskiftelige tilværelse kan fremkalde psykiske og fysiske reaktioner hos hunden i form af rastløshed og uro. Den kan også få problemer med at være alene hjemme og blive urenlig, siger Lise Lotte Christensen, der er adfærdskonsulent i Dansk Kennel Klub, til TV SYD.
  Men det kan være svært at lade sig helt skille af med hunden, fordi den for mange føles som et barn. Og det er ifølge adfærdskonsulenten et problem, når vi mennesker sætter vores egne behov over hundens.
  - Hunden har brug for tryghed, ro og stabilitet. Det er vores pligt at gøre det, der gavner hunden, siger hun.
  Adfærdskonsulent Lise Lotte Christensen råder skilsmissefamilier til at vurdere, hvem der kan give hunden det bedste hjem, så den får ét sted at være.
  